
Sumar: Pornind de la Scrisoarea sfântului apostol Paul către Efeseni, autorul 
prezentului articol analizează profilul omului nou aşa cum este el schițat de 
către apostolul neamurilor. Premisa pentru autor o reprezintă modelul oferit 
de mulţi dintre contemporanii noştri, oameni cu o conduită morală impecabilă 
şi cu o credință fermă, ridicaţi în ultimele decenii la cinstea altarelor. În partea 
întâi a studiului este prezentat studiul enunțurilor metaforizante din Ef 6,10-20, 
adică modalitatea sfântului Paul de a prezenta lupta spirituală dusă de creştin 
prin compararea ei cu lupta victorioasă purtată de un oştean bine echipat. În 
partea a doua sunt analizate în schimb enunţurile metaforizate, care schițează 
un profil pentru destinatarii Epistolei către Efeseni, cerându-li-se să îşi însu- 
şească seria de patru virtuți enumerate în vv. 14-16 din acelaşi capitol. În Con- 
cluzii, autorul evidențiază modul în care cele două planuri semantice — metafo- 
rizante şi metaforizate — se articulează şi se concretizează într-un mesaj. 


Cuvinte cheie: Epistola către Efeseni, metaforă, enunțuri metaforizante, lup- 
tă, enunțuri metaforizate, virtuţi, adevăr, dreptate, râvnă, credință, mântuire, 
duh „justiţiar”. 


Summary: Starting from the Saint Paul's Epistle to Ephesians, the author of 
the dissertation analyzed the profile of the Newman as it is exposed by the 
Apostle to the Gentiles. The premise is the model offered by the people of pre- 
sent time, people of an impeccable moral behavior and of a strong faith, who 
are now saints. In the first part of this article, there is presented the metapho- 
ric language from Ef 6,10-20, that is the Saint Paul's way to present the spiri- 
tual fight of the Christian, by comparing it with a triumphal battle of a very 
well equipped soldier. In the second part, there are a few metaphoric notions, 
which sketched a profile of the addressees of the St. Paul's Epistle to Ephesi- 
ans, asking them to acquire the four virtues enumerated in the vv. 14-16 ofthe 
same chapter. In Conclusions, the author shows how the two semantic levels- 
metaphorical and metaphorised - joined and build a message. 

Introducere 


Vă este, cu siguranță, cunoscut tuturor faptul că ultimii papi au ţinut ca 
tot mai multe persoane ale timpurilor noastre, care au trăit o viață coeren- 
tă cu mesajul evanghelic, o viață de sfințenie, adesea eroică, să fie propuse 
spre beatificare ori canonizare. Astfel că şi înainte şi, mai ales, după cel 
de-al doilea război mondial, o pleiadă de contemporani au fost ridicați la 
cinstea altarelor. Între aceşti contemporani se află soți, tineri şi tinere, 
oameni cu preocupări obişnuite şi oameni de ştiinţă, laici, persoane consa- 
crate, clerici, într-un cuvânt, persoane reprezentative din toate sferele so- 
cietăţii sau ale Bisericii. Între aceştia nu pot să nu îi menţionez pe Josef 
Damian de Veuster; Edith Stein (Tereza-Benedicta a Crucii); Maximilian 
Kolbe; Givanna Beretta Molla; Chiara Badano; Antonio Gaudi; John 
Henry Newman, etc., dar şi pe foarte curând fericitul Szilárd Bogdănffy, 
episcopul de Oradea care va fi beatificat sâmbătă 30 octombrie. Mai mult, 
actualul papă, sfântul părinte Benedict al XVI, şi-a axat catehezele sale din 
ziua de miercuri pe figuri celebre ale istoriei Bisericii. 

Prin astfel de gesturi sfinții părinți papi vor să prezinte, în contextul tot 
mai secularizat al lumii de astăzi, adevărate modele de viață creştină. Ast- 
fel de modele sunt atât de necesare într-o epocă puternic marcată de o filo- 
zofie relativist-materialisă, filozofie care destructurează orice proiect de 
viaţă socială, familială, etc. Or, oamenii pe care Biserica îi prezintă lumii 
de astăzi poartă pe chipurile lor senine trăsăturile unor determinări, tră- 
săturile coerenței şi ale virtuţii, trăsăturile sfințeniei. 

Şi nu e greu să ne imaginăm că astfel de oameni şi-au format caractere- 
le la şcoala Sfintei Scripturi, acea şcoală care învaţă că, pentru a ne împli- 
ni, trebui să nu mai trăim pentru noi înşine, ci pentru Acela care a murit şi 
a înviat pentru noi (2Cor 5,15). 

Contribuţia mea de astăzi îşi propune să prezinte un text care se vrea a 
fi un proiect de viață, proiect menit să structureze identitatea creştină aşa 
cum Isus Cristos a voit-o şi cum apostolii s-au străduit să o propună prime- 
lor generaţii creştine. Textul este cel din Ef 6,10-20. 


Efeseni 6, 10-20 


(10) În rest, întăriţi-vă în Domnul şi în puterea tăriei lui. 


(11) Îmbrăcaţi armura lui Dumnezeu ca să puteți sta drepți înaintea uneltirilor 
diavolului, (12) căci lupta voastră nu este împotriva sângelui şi a cărnii, ci îm- 
potriva stăpânirilor, împotriva domniilor, împotriva conducătorilor acestei 
lumi de întuneric, împotriva duhurilor răutății din văzduhuri. (13) De aceea, 
luaţi armura lui Dumnezeu ca să vă puteți împotrivi în ziua cea rea şi, după ce 
veți fi împlinit toate, să puteți sta drepți. 

(14) Staţi drepți, aşadar, [fiind] încinşi peste mijloc cu adevărul, îmbrăcați cu 
platoşa dreptății, (15) [având] picioarele încălțate cu râvna Evangheliei păcii, 
(16) luând pe deasupra mereu scutul credinţei, cu care veţi putea stinge toate 
săgețile aprinse ale Celui rău; (17) şi primiți şi coiful mântuirii şi sabia Duhu- 
lui, care este Cuvântul lui Dumnezeu, (18) rugându-vă cu orice [fel] de rugăciu- 
ne şi de cerere, în orice clipă în Duh şi pentru aceasta veghind cu toată stăruin- 
ţa şi cererea pentru toți sfinții (19) [dar] şi pentru mine, ca să îmi fie dat cuvânt 
atunci când îmi voi deschide gura, pentru a face cunoscut cu îndrăzneală mis- 
terul Evangheliei (20) pentru care sunt sol în lanţuri [gi ca] în el să îmi găsesc 
curajul să vorbesc aşa cum se cuvine. (Ef 6,10-20) 


Această pericopă, care precede salutările finale din epistola către Efe- 
seni, le aduce destinatarilor o ultimă serie de recomandări. Enumerând 
amenințările venite din partea unui duşman mult mai puternic decât ei, 
mult mai primejdios decât sângele şi carnea (6,12), autorul le dă sfinților şi 
credincioşilor în Isus Cristos (1,1) câteva sfaturi în vederea unei lupte 
(6,12). Trebuie ca ei să înfrunte uneltirile diavolului (6,11), stăpânirile, 
autorităţile, conducătorii acestei lumi de întuneric, duhurile răutăţii din 
văzduhuri (6,12). Doar armele care alcătuiesc armura lui Dumnezeu 
(6,11.13) şi sprijinul rugăciunii (6,18) le vor permite, în ziua cea rea... să 
rămână în picioare (6,13). Dar pentru că în acest scenariu autorul renunță 
adesea la primul nivel de limbaj pentru a folosi un limbaj din registrul mi- 
litar şi etic, el îl invită pe cititor să înțeleagă mesajul pericopei prin prisma 
metaforică. 


Ce este o metaforă? 


Foarte pe scurt, o metaforă este o comparaţie în care cei doi termeni 
angajaţi aparțin la două lumi semantice diferite sau la două isotopii. Cu 
alte cuvinte, o metaforă defineşte o realitate în termenii altei realități. De 
aici decurge că, în construcția unei metafore avem de-a face cu un enunț 
metaforizant şi un enunț metaforizat. 

Ceea ce voi face în continuare este să alcătuiesc „scenariul” metafori- 
zant folosindu-mă de enunțurile metaforizante pentru ca, mai apoi, să pun 
în evidenţă realitatea pe care defineşte. Cu alte cuvinte, voi face un studiu 
al enunţurilor metaforizante urmat de un studiu al enunţurilor 
metaforizate pentru ca, în concluzii, să pun în evidență modul în care 
aceste două planuri semantice se articulează şi se concretizează într-un 
mesaj. 

I. Studiul enunţurilor metaforizante 


Prin enumerarea diferitelor piese vestimentare sau arme din vv. 14-17 
în ochii cititorului se conturează imaginea unui luptător înarmat cu cingă- 
toare, platoşă, încălțăminte, scut, coif şi sabie, aşadar, piese ale unei ar- 
muri. Or, vv. 11 şi 13 impuneau destinatarilor îmbrăcarea unei armuri 
despre care autorul spunea că este a lui Dumnezeu. Altfel spus, natura 
acestei armuri, şi implicit a tuturor pieselor componente, este specială, 
divină. Această particularitate capătă importanţă, în desfăşurarea narati- 
vă, mai ales în momentul în care este indicată identitatea duşmanului de 
înfruntat, diavolul (v. 11) şi cei asimilați lui, stăpânirile, domniile, condu- 
cătorii acestei lumi de întuneric, duhurile răutății din văzduhuri (v. 12), 
duşman(i) de neînfruntat altfel decât prin astfel de mijloace. 

Acest profil metaforic de luptător este cuprins într-un scenariu alegoric 
dominat de elemente provenind din sfera militară: 

a) In vv. 10-13 aspectele prezentate ar putea fi grupate în ceea ce s-ar 
putea numi pregătirea pentru luptă. Remarcăm, în acest sens că: 

1. Indemnul de a se întări în Domnul şi în puterea tăriei lui sugerează 
un prim aspect al pregătirii de luptă. Această pregătire este prezentată ca 
absolut necesară de vreme ce viitoarea confruntare nu va fi dusă împotriva 
sângelui şi a cărnii, adică a unui duşman egal cu luptătorul povățuit de 
autorul epistolei, ci împotriva unuia care dispune de puteri cărora doar 
puterea tăriei Domnului i se poate opune. Am avea aşadar de-a face cu un 
îndemn specific etapei de pregătire care este menită să consolideze fizic, 
psihic şi moral pe luptător. 

2. Invitaţia de a îmbrăca o armura lui Dumnezeu sugerează un alt as- 
pect al pregătirii de luptă. Armura este specială, este a lui Dumnezeu. Par- 
ticularitatea acestei armuri vizează o calitate necesară care să corespundă 
unei situații anume, în perspectiva unui deznodământ fericit pentru cei 
care o poartă: să staţi drepți în fața uneltirilor diavolului. 

3. Indicarea identității duşmanului ce trebuie înfruntat face şi ea parte 
din pregătirea de luptă. Acesta este diavolul (v. 11) şi cei asimilați lui, stă- 
pânirile, domniile, conducătorii acestei lumi de întuneric, duhurile răută- 
tii din văzduhuri (v. 12). 

4. Indicarea naturii luptei care trebuie dusă, o luptă corp la corp (v. 12) 
sugerează un alt aspect al pregătirii. Luptătorul are nevoie să cunoască 
natura luptei pe care o are de dus. 

5. Indicarea momentului luptei: ziua cea rea, nedeterminată mai mult 
(v. 13). 

b) Versetele 14-20 presupun trecerea de la pregătire la intrarea în situ- 
aţie de luptă. Această situaţie de luptă nu se exprimă, în cazul nostru, în 
termenii unei confruntări efective. Remarcăm, în acest sens: 

1. Apelul la intrare în situaţie de luptă: Staţi drepți...! (v. 14) 

2. Sugerarea unor aspecte ce țin esenţa luptei: vestirea păcii, din partea 
luptătorului, (v. 15) şi trimiterea de săgeți aprinse, din partea celui rău, (v. 
16b). 

3. Indicarea deznodământului luptei, cu dublă perspectivă: mântuirea, 
pe de o parte, şi duhul „justițiar”, pe de altă parte (v. 17). 

4. Invitaţia la rugăciune ca mijloc de susţinere solidară a celorlalți lup- 
tători (sfinţii şi apostolul-ambasador) (v. 18). 


II. Studiul enunţurilor metaforizate 


Şi enunţurile metaforizate schițează, la rândul lor, un profil pentru des- 
tinatarii Epistolei către Efeseni. Cerându-li-se să îşi însuşească seria de 
patru virtuţi enumerate în vv. 14-16, adevărul, dreptatea, râvna, credința, 
virtuți cărora le sunt adăugate mântuirea şi duhul „justițiar” ca pe nişte 
convingeri salvatoare (v. 17), ei ar trebui să „intuiască” aluzia la conceptul 
de „om nou” (Ef 2,15; 4,24), concept care polarizează discursurile celor 
două părți ale epistolei (Ef 1-3 şi 4-6). 

Dar, pentru că în pericopa noastră acest profil nu este foarte transpa- 
rent, restul elementelor au menirea să îi întărească trăsăturile caracteris- 
tice. Astfel i se cere cititorului: 

1. Să îşi consolideze identitatea, „omului cel nou” din el, cu puterea tă- 
riei Domnului. Acest îndemn, care se face ecoul învățăturii cu privire la 
lucrarea tăriei puterii sale la lui Dumnezeu] pe care a înfăptuit-o în Cris- 
tos, înviindu-l din morți şi aşezându-l la dreapta sa în ceruri... şi prin care, 
tot El, ne-a înviat împreună cu Cristos...şi ne-a aşezat în ceruri în Cristos 
Isus (Ef 1,19b-20.2,5-6), îi reaminteşte cititorului în ce a constat transfor- 
marea produsă în el atunci când a crezut (Ef 2,8) şi când a primit Botezul 
prin care s-a îmbrăcat cu omul cel nou (Ef 4,24) şi îi cere să „reîmprospă- 
teze” această putere în el. 

Pericopa nu specifică în ce mod s-ar putea realiza această întărire. Cu 
siguranță că simplul enunţ ar fi trebuit să fie suficient destinatarilor ca ei 
să înțeleagă la ce anume face aluzie autorul. Foarte probabil ca el să facă 
aluzie la îndemnul din Ef 2,11, amintiți-vă că voi odinioară erați păgâni, 
identitate care ar echivala cu eragi morți (cfr. Ef 2,1), de vreme ce aminti- 
rea reaprinde trăirile şi reîmprospătează angajamentele de altădată. Coro- 
borat cu acest îndemn ar trebui presupus şi acela din Ef 4,23, înnoiți-vă 
spiritul minţii voastre, fiind că el precede un îndemn apropiat ca sens de 
cel din Ef 6,11 (îmbrăcaţi armura lui Dumnezeu... ): îmbrăcaţi-vă cu omul 
cel nou, creat după [chipul lui] Dumnezeu în dreptate şi în sfințenia adevă- 
rului. (Ef 4,24). 

2. Acest citat, Ef 4,24, lămureşte, în plus, în ce fel ansamblul virtuţilor, 
care are drept corespondent metaforic armura, poate fi definit ca fiind al 
lui Dumnezeu. „Omul cel nou” este creat după [chipul lui] Dumnezeu în 
dreptate şi în sfinţenia adevărului şi nu este doar rodul străduințelor sale 
de înnoire. De asemenea, vorbind despre râvnă autorul, în Ef 6,15, privile- 
giază pentru creştin aspectul misionar de a anunţa înfăptuirea păcii de 
către Cristos între cei „necircumcişi” şi cei „circumcişi” întemeindu-i într- 
un singur om nou (Ef 2,15). Astfel este pus în evidenţă şi celălalt aspect al 
„omului nou” înfăptuit de Cristos, „om” în care se realizează unitatea ecu- 
menică între creştinii proveniţi dintre „păgâni” şi iudeo-creştini. Această 
pace pe care a dobândit-o creştinul trebuie proclamată, făcută cunoscută 
tuturor, căci o nouă orânduire a fost stabilită atunci când Cristos a desfiin- 
fat în trupul său ura (Ef 2,14). În sfârşit, virtutea credinței este, după Ef 
4,5, un „dar” a lui Dumnezeu şi totodată o „atitudine” care îi revine omu- 
lui, căci numai prin ea i s-a oferit accesul la mântuire (2,8), la Cristos (1,15; 
3,12). Această credinţă, înțeleasă ca dar şi atitudine, trebuie, după Ef 4,13, 
dusă la maturitate, la măsura omului desăvârşit, la măsura staturii plină- 
tății lui Cristos. 

3. Noua identitate a destinatarilor trebuie apărată de agresiunile şi in- 
fluenţele venite din partea unor ființe definite de pericopa supusă discuţiei 
ca exclusiv spirituală: diavolul (Ef 6,11) precum şi stăpânirile, domniile, 
conducătorii acestei lumi de întuneric, duhurile răutăţii din văzduhuri (Ef 
6,12). Unele comentarii arată însă că entităţile spirituale astfel prezentate 
acoperă o dublă valență posibilă, autorul putând să se refere atât la ființe 
spirituale malefice cât şi la persoane ori instituţii socio-politice. Astfel, 
de-a lungul epistolei autorul s-a referit la acele vânturi ale învățăturii care 
îi poate purta încoace şi încolo ca pe nişte copii prin înşelăciunea oameni- 
lor, prin viclenia lor în a urzi inducerea în eroare (Ef 4,14). De asemenea îi 
îndeamnă: nimeni să nu vă amăgească cu vorbe goale (Ef 5,6). Alte texte 
din epistolă se referă la realităţi în care dimensiunea spiritual-malefică se 
împleteşte cu aceea umană. Astfel, autorul le pune în vedere destinatari- 
lor: Voi erați morţi din cauza greşelilor voastre şi a păcatelor voastre, în 
care umblaţți odinioară după mentalitatea lumii acesteia, după stăpânito- 
rul puterii văzduhului, a duhului care lucrează acum în fiii neascultării 
(Ef 2,1-2). Ulterior le cere: Nu dați ocazie diavolului: cel care fură să nu 
mai fure, ci mai degrabă să muncească cu mâinile sale, făcând ceva bun ca 
să aibă din ce da celui lipsit. Să nu iasă din gura voastră nici o vorbă rea, 
ci ceva bun, spre edificare, aşa cum trebuie, ca să dea har celor ce ascultă. 
(Ef 4,2'7-29). Acestor îndemnuri putem să le adăugăm şi altele date de au- 
tor cu scopul de a nu-şi lăsa afectată nici identitatea şi nici scopul vieţii lor. 
De exemplu: Cât despre desfrâu şi orice fel de necurăţie sau lăcomie de 


PROFILUL OMULUI NOU ÎN SCRISOAREA CĂTRE EFESENI 37 


avere, nici să nu se pomenească între voi, aşa cum se cuvine unor sfinti, nici 
vorbe de ruşine sau necugetate, nici glume indecente, care nu se cuvin, ci 
mai degrabă rugăciuni de mulțumire pentru că, aceasta să o ştiţi, nici un 
desfrânat, sau necurat, sau lacom de avere, sau care este idolatru, nu are 
moştenire în împărăţia lui Cristos şi a lui Dumnezeu. (Ef 5,3-5) 

4. În privinţa naturii confruntărilor trebuie să remarcăm că Efeseni nu 
face niciodată referință la vreo atitudine „combativă”. Legat de identitatea 
realităților de înfruntat, am văzut în punctul precedent al acestei analize 
că autorul indică o precauţie şi o evitare a unor învățături şi a unor vorbe 
goale amăgitoare şi o evitare a unui comportament care ar afecta atât noua 
identitate cât şi noua perspectivă salvifică a destinatarilor, comportament 
inspirat de mentalitatea lumii prezente, dar şi de ființe şi duhuri malefice. 
La acestea se impune să adăugăm lunga serie de responsabilități personale 
şi comunitare pe care destinatarii trebuie să şi le asume. Cu titlu de exem- 
plu să amintim atenționarea: Noi suntem opera lui | Dumnezeu], creaţi în 
vederea faptelor bune... (Ef 2,10) sau îndemnul: 


Vă îndemn să vă comportați în mod vrednic de chemarea voastră pe care ați 
primit-o: cu toată umilinţa şi blândeţea, cu îndelungă răbdare, îngăduindu-vă 
unii pe alții în iubire, străduindu-vă să păstraţi unitatea Duhului prin legătura 
păcii (Ef 4,1-3). Umblaţi ca nişte fii ai luminii, căci rodul luminii constă în 
toată bunătatea, dreptatea şi adevărul (Ef 5,8b-9). 


Şi mai concrete şi personale sunt îndemnurile de tipul: 


De aceea, îndepărtând falsitatea, fiecare să spună fratelui său adevărul... (Ef 
4,25). Să fie stârpite dintre voi orice amărăciune, aprindere, mânie, răcnet, in- 
Jurie şi orice răutate. Dimpotrivă, fiți buni unii faţă de alții, înțelegători, iertân- 
du-vă unii pe alții, aşa cum şi Dumnezeu v-a iertat în Cristos (Ef 4,31-32). Nu 
vă îmbătaţi cu vin în care este desfrânare (Ef 5,18). 


Şi tot aici trebuie menţionate regulile de observat în relațiile dintre soți 
(Ef 5,22-33), dintre copii şi părinți (Ef 6,1-4) şi dintre sclavi şi stăpâni (Ef 6,5-9). 

5. Referitor la momentul în care ar trebui să aibă loc evenimentele de- 
scrise în pericopa aflată în studiu, unica indicație este în ziua cea rea (Ef 
6,13). Această indicație atât de vagă lasă spaţiu pentru o înțelegere în sen- 
sul eshatologic, mai precis, după unii, ea ar indica o confruntare de la sfâr- 
şitul timpurilor. Această lectura eshatologică a sintagmei în ziua cea rea 
nu este împărtăşită de toți exegeţii. Referindu-se la cealaltă indicație cro- 
nologică, apropiată de sintagma noastră, din Ef 5,16 — Folosiţi bine timpul 
favorabil, pentru că zilele sunt rele —, alți exegeţi consideră că perspectiva 
la care se referă autorul epistolei este cât se poate de prezentă. Mai mult, 
asumarea responsabilităţilor indicate la punctul precedent, din nou, nu 
lasă loc de amânare. 

6. Perspectiva finală a modului de viață care să corespundă identităţii 
„omului nou” exprimată prin verbele să puteți sta drepți (Ef 6,13), verb 
reluat sub formă imperativă, staţi drepți! (Ef 6,14) pentru a indica trecerea 
de la proiect la atitudine, are, în textul nostru, valoare de simbol al demni- 
tății dobândite ce trebuie, totodată, păstrată. Astfel, autorul le-a făcut des- 
tinatarilor o descriere a proiectului lui Dumnezeu pe care ulterior l-a şi 
concretizat prin Cristos Isus, descriere menită să-i încânte pe aceşti creş- 
tini proveniți dintre ne-evrei, mai precis dintre greci: 

[Dumnezeu] ne-a ales mai înainte de întemeierea lumii ca să fim sfinţi şi nepri- 

hăniți înaintea lui în dragoste, orânduindu-ne mai dinainte spre înfiere... (Ef 

1,4); Dumnezeu, fiind bogat în îndurare..., pe când noi eram morţi din pricina 

greşelilor şi păcatelor noastre, ne-a readus la viață în Cristos..., ne-a înviat şi 

ne-a aşezat în ceruri în Cristos (Ef 2,4-6); Aşadar, voi nu mai sunteţi străini şi 
nici oaspeţi, ci concetățeni ai sfinților şi oameni de casă ai lui Dumnezeu (Ef 

2,19-20); Păgânii sunt împreună-moştenitori, alcătuiesc un singur trup şi sunt 

împreună părtaşi ai făgăduinţei în Cristos Isus (Ef 3,6). 


După astfel de descrieri, autorul pune pe buzele Apostolului mai întâi o 
rugăciune ca Tatăl să vă dea puterea... de a fi întăriţi prin Duhul lui în 
omul lăuntric aşa încât Cristos să locuiască în inimile voastre prin credin- 
tă (Ef 6,14.16), iar apoi o serie de îndemnuri pentru a păstra intactă aceas- 
tă demnitate: Vă îndemn... să vă comportați în mod vrednic de chemarea 
pe care aţi primit-o...(Ef 2,1); Să nu vă mai comportați cum se comportă 
păgânii, în deşertăciunea minţii lor... (Ef 2,17). 

7. În cele două complemente explicative date unor piese ale armurii, 
râvna Evangheliei păcii (v. 15) şi săgețile de aprinse ale răului (v. 16) am 
putea recunoaşte un anume accent subliniat de autor referitor la obiecti- 
vul angajării misionare a destinatarilor. Creştinilor le revine obligaţia de a 
proclama, de a vesti, noua ordine instituită de Isus Cristos atunci când a 
făcut din două lumi, a celor „necircumcişi” şi a celor „circumcişi”, una 
singură, ucigând în trupul său ura (Ef 2,14.16), de a vesti că El este pacea 
noastră (Ef 2,14). Faţă de această învățătură, vestită mai întâi de Apostol 
şi care revine în sarcina Bisericii de a o evangheliza după el (Ef 3,10), au- 
torul semnalează pericolul unei „contraofensive” venite din partea unor 
învățături prin care de fapt se revarsă asupra creştinilor înşelăciunile oa- 
menilor şi viclenia lor în a urzi inducerea în eroare (Ef 4,14). 

8. Apelul la rugăciune constantă şi variată ca la o modalitate de sprijini- 
re reciprocă, dar şi a lucrării misionare reprezintă o temă importantă a 
Efesenilor. Astfel, autorul face din Apostol un model de om de rugăciune. 
Rugăciunea lui vizează consolidarea lucrării lui Dumnezeu în inimile creş- 
tinilor: De aceea îmi plec genunchii înaintea Tatălui... ca să vă dea puterea... 
de a fi întăriţi prin Duhul în omul lăuntric, aşa încât Cristos să locuiască 

în inimile voastre prin credinţă. (Ef 3,14-1'7). Apoi, în mai multe rânduri el 
îi îndeamnă pe destinatari la o rugăciune variată: 


Aşa cum se cuvine unor sfinţi, [între voi să se audă] mai degrabă rugăciuni de 
mulțumire... (Ef 5,4b) ; Fiţi plini de Duhul Sfânt! Vorbind între voi în psalmi, 
imnuri şi cântări sfinte, cântând şi intonând psalmi în inimile voastre pentru 
Domnul, aduceți mulțumiri lui Dumnezeu Tatăl întotdeauna şi pentru toate în 
numele Domnului nostru Isus Cristos (Ef 5,18b-20). 


Să remarcăm aici că intonarea psalmilor sau a cântărilor sfinte presu- 
pune, în funcție de conținutul lor, cererea de a fi susținuți în dificultăţile 
cotidiene, dar mai ales atunci când credința este pusă la încercare de eve- 
nimente majore. 

Această imagine a Apostolului în rugăciune şi aceste îndemnuri trebuie 
să inspire şi să devină, după Ef 6,18-20, o atitudine constantă a creştinilor. 
Scrisorile pauline autentice (homologoumena) abundă în astfel de învățături. 

Îndemnul la rugăciune insistentă şi variată avea drept scop cererea în 
favoarea sfinților şi [în favoarea Apostolului] ca să-i fie dat cuvânt atunci 
când îşi va deschide gura, pentru a face cunoscut cu îndrăzneală Misterul 
Evangheliei (Ef 6,18-19). Or, cererea în favoarea sfinților nu ar fi altceva 
decât o rugăciune de susținere reciprocă. Epistola nu conţine vreun text, 
afară de acesta, care să coroboreze acest îndemn. Tema se regăseşte însă 
din abundență în epistolele pauline. Cât priveşte figura Apostolului de re- 
velator al Misterului Evangheliei şi de ambasador în lanțuri este atât de 
retrasă încât el nu mai pretinde să îşi stăpânească cuvântul. Altfel spus, 
Biserica trebuie să se roage ca el să poată vorbi, mod subtil de a spune că, 
de acum înainte, ei îi revine misiunea de a vesti misterul. 


Concluzii 


La sfârşitul acestor observaţii referitoare la pericopa din Ef 6,10-20, ne 
propunem să sintetizăm şi totodată să evaluăm teologic şi filosofic acest text. 

Să remarcăm, mai întâi, faptul că nici un element din text, ca de altfel 
nici al epistolei, nu ne-a permis ancorarea textului nostru într-un context 
socio-istoric determinat. De aceea am fost nevoiți să ne axăm pe tematica 
tipică a epistolei către Efeseni pentru a identifica necesitățile destinatari- 
lor care se reflectă din epistolă şi mai ales din 6,10-20. 

Din analiză s-a evidenţiat un concept, şi anume omul nou, care coagu- 
lează întreaga tematică a epistolei şi care ar putea reprezenta motivul de 
fond al redactării ei. Acest concept apare de două ori, în două puncte stra- 
tegice ale epistolei: în 2,15, unde, în jurul acestui concept, se dezvoltă tema 
unităţii ecumenice dintre creştinii proveniţi dintre „păgâni” şi iudeo-creş- 
tini, şi în 4,24, unde exprimă noua identitate individuală a celui botezat, la 

nivel ontologic şi etic. Prin aceste două aspecte ale conceptului de om nou 
se poate întrevedea nu doar teoretic misterul creştin în el însuşi, ci şi con- 
cret în situaţia istorică a destinatarilor. Acelaşi concept reapare, într-o for- 
mulare analogă, în 4,1-16, partea care face legătura dintre cele două părți 
componente ale epistolei (1-3 şi 4-6), pentru a spune că toate slujirile (func- 
tiile) din Biserică au drept scop să-i conducă pe toţi creştinii la statura 
omului desăvârşit (4,13). 

De aceea se impune, mai întâi, ca destinatarilor epistolei (creştini pro- 
veniți dintre neamuri) să li se amintească cu insistență noul lor statut so- 
cial din care fac acum parte: Biserica, definită ca o comunitate de botezați 
şi de credincioşi în Cristos, a depăşit diferențele dintre „necircumcişi” şi 
„circumcişi”. Drept care Biserica trebuie percepută ca o unitate ecumeni- 
că, inter-religioasă şi interculturală. Tocmai acest lucru înseamnă a deveni 
un „om nou” în sens colectiv: creştinii, indiferent de provenienţă, sunt 
chemaţi să formeze în Cristos un singur trup şi un singur duh. Epistola, în 
fond, încearcă să le sugereze creştinilor proveniţi dintre neamuri nu atât 
să nu-i îndepărteze pe iudeo-creştini, cât mai ales să nu se separe şi să nu 
se auto-izoleze de ei, pentru că fără Israel nu ar exista nici Biserica. 

Omul nou, aşadar, este în această perspectivă comunitatea creştină în 
măsura în care ştie şi trebuie să integreze în ea elementul vechi, şi aceasta 
nu atât dint-o necesitate de restaurare a istoriei, cât mai ales dintr-o sim- 
plă necesitate structurală. Pentru a scoate în evidență această stare de 
lucruri autorul epistolei face apel la conceptul de mister ca să afirme, pe 
de-o parte, că unitatea evreilor şi a „păgânilor” în Cristos şi în Biserică 
este fondată în Dumnezeu -— şi prin urmare este ireductibilă la o pură con- 
tingență istorică —, iar, pe de altă parte, că realizarea sa împlineşte semnul 
noutăţii ah alale ziua; fiind deci un dat atât inedit cât şi definitiv. 

În al doilea rând, destinatarii Efesenilor sunt îndemnați să trăiască zi 
de zi în conformitate cu noua identitate personală. Într- adevăr, odată cu 
Botezul fiecare a devenit în mod individual un om nou - iar autorul enu- 
meră o serie destul de detaliată de îndemnuri care se constituie într-un 
adevărat „cod” de învățături etice foarte variate şi foarte practice. Anun- 
ţul, care caracterizează prima parte a epistolei, devine, în partea a doua, 
exigență: Evanghelia fondează şi stimulează un comportament moral pe 
măsură. 

Acestea nu sunt însă doar declaraţii de principiu. E important să obser- 
văm legăturile dintre cele două elemente la nivelul epistolei noastre şi ale 
destinatarilor ei. Într-adevăr, desprinderea lor de Israel implica în mod 
inevitabil o recădere în păgânism nu doar la nivel de idei ci la nivel moral. 
Autorul îi vede pe destinatarii săi căzând în pericolul de a fi reabsorbiţi de 
omul vechi şi de întunericul imoralităţii. Îndemnurile merg până acolo încât 

se interesează, şi chiar pe larg, de raporturile interioare ale vieții domesti- 
ce (5,21-6,9), în timp ce alegoria finală a luptătorului subliniază seriozita- 
tea punerii în aplicare (6,10-20). Pentru Efeseni, aşadar, nu este suficient 
ca omul nou să fi fost creat în momentul Botezului, ci se cere gi efortul de 
a confirma zi de zi această identitate. Se vede că cititorii epistolei aveau 
nevoie să li se reamintească acest lucru. 

În sfârşit, tema noii identități antropologice este prezentă şi în secțiu- 
nea 4,1-16, unde conceptul unității ecleziale se combină în mod dialectic cu 
cel de diversitate a slujirilor. Scopul diferitelor slujiri este acela de a-i con- 
duce pe toți la omul desăvârşit... ca să nu mai fim ca nişte copii... (4,13), 
şi era deja pregătit de rugăciunea pusă pe buzele Apostolului care cerea 
întărirea în cititorii săi a omului interior (3,16). Poziția acestui fragment 
în structura literară îi conferă funcția de legătură între secțiunea teologică 
şi cea parenetică. Aceasta Înseamnă că trebuie să le fie recunoscută acestor 
slujiri o funcție de mediere care să favorizeze creşterea omului nou până la 
vârsta adultă, fie în sensul de a promova şi a menţine unitatea ecumenică 
între iudeo-creştini şi etnico-creştini (cfr. funcția paradigmatica a lui Paul 
în 3,1-9), fie în sensul de a instrui pe cei botezați ca să-şi traducă credința 
în viață etică (cfr. funcția păstorilor şi învăţătorilor în 4,11 şi 4,20-21). Mai 
ales, apare suficient de clar că această îndatorire de slujire se înrădăcinea- 
ză în cea a apostolilor şi profeților, pe care o şi urmează (2,20; 3,5; 4,11). 
Aceştia din urmă aparțin de-acum unui trecut relativ îndepărtat, în timp 
ceilalți garantează legătura dintre aceia şi cele mai recente forme de slujire 
cunoscute deja bine de comunitatea destinatarilor Efesenilor. 

Chiar dacă punctele de referință cu contextul socio-istoric nu pot fi sta- 
bilite, apare din Efeseni ca în filigran situaţia istorică a Bisericii căreia 
autorul i se adresează. Şi este o situaţie specifică unei generații posterioare 
lui Paul. 

Destinatarii epistolei se află într-o situație specială de pericol, chiar 
dacă nu se simte vreo provocare ce ar amenința din exterior şi nu este de- 
scrisă în termeni expliciți, având în vedere că autorul nu face nici o referin- 
ță la vreo amenințare, cum se întâmplă adesea în scrisorile pauline (Rm 
3,8; 16,17; 2Cor 11,5.13; Gal 1,7; Fil 3,2.18; 1Tes 2,14). Doar în 5,6s pare 
să se facă aluzie la câțiva factori perturbatori ai vieţii morale, care însă pot 
fi înţelegi cel mai bine ca simple tentaţii venite din ambientul păgân în care 
trăiesc creştinii. Ceea ce caracterizează Biserica efesenilor în substanță nu 
este o doctrină pozitivă eretică, ci lipsa unei aprofundări a noutăţii eclezi- 
ologice şi morale şi a unei înrădăcinări autentice în viață a cuvântului ves- 
tit în viață. Pentru aceasta autorul insistă, după cum am spus-o deja, asu- 
pra caracteristicilor omului nou (2,15; 4,24), interior (3,16) şi desăvârşit 
(4,13): cititorii trebuie să devină tot mai conştienţi de ceea ce au devenit 

odată prin botezul pe care l-au primit, atât la nivel colectiv cât şi la nivel 
individual, şi să traducă aceasta în viața trăită, într-o constantă creştere 
către întreaga plinătate a lui Dumnezeu (3,19). Lecţia pe care el intențio- 
nează să le-o dea este că pentru a trăi din plin identitatea creştină nu este 
necesar să aştepţi ocazia unei amenințări explicite, bine configurate în tră- 
săturile unor adversari anume; în mod normal creştinul nu trebuie să se 
confrunte cu sângele şi carnea, ci cu stăpânitorii acestei lumi de întuneric 
(6,12), generici şi reali în acelaşi timp. Şi totuşi, redactarea epistolei nu a 
fost dictată de o atitudine pesimistă de apărare; dimpotrivă, atmosfera de 
contemplare senină şi de proclamare încrezătoare a victoriei obținute de 
Cristos care aşează existența creştinului în ceruri (2,4-7), le oferă destina- 
tarilor certitudinea nestrămutată a accesului liber şi încrezător la Dumne- 
zeu, Tatăl (3,12; 2,18). 

Concluzia concluziei: Dacă vreţi să înțelegeți mai bine ceea ce am 
voit să spun în această conferință, citiți Epistola către Efeseni. V-o reco- 
mand din toată inima. 


